Նախագիծ

**ՀԱՄԱՁԱՅՆԱԳԻՐ**

Երրորդ պետությունների, միջազգային կազմակերպությունների   
կամ միջազգային ինտեգրացիոն միավորումների հետ Եվրասիական տնտեսական միության միջազգային պայմանագրերի մասին

Եվրասիական տնտեսական միության անդամ պետությունները, այսուհետ՝ անդամ պետություններ,

հիմնվելով «Եվրասիական տնտեսական միության մասին» 2014 թվականի մայիսի 29-ի պայմանագրի 6-րդ հոդվածի 2-րդ կետի և 7-րդ հոդվածի դրույթների վրա,

հաստատելով երրորդ պետությունների, միջազգային կազմակերպությունների կամ միջազգային ինտեգրացիոն միավորումների հետ տնտեսական փոխշահավետ և իրավահավասար համագործակցությունը հետագայում ամրապնդելու ձգտումը,

հաստատելով իրենց հավատարմությունը միջազգային իրավունքի՝ համընդհանուր ճանաչում ունեցող սկզբունքներին ու նորմերին,

համաձայնեցին հետևյալի մասին.

Բաժին I

Ընդհանուր դրույթներ

Հոդված 1

Սույն համաձայնագրով սահմանվում է երրորդ պետությունների, միջազգային կազմակերպությունների կամ միջազգային ինտեգրացիոն միավորումների (այսուհետ՝ երրորդ կողմ) հետ Եվրասիական տնտեսական միության (այսուհետ՝ Միություն) այնպիսի միջազգային պայմանագրեր կնքելու, դրանց գործողությունը դադարեցնելու ու կասեցնելու կարգը, որոնց կարգավորման առարկայի մասով Միությունն օժտված է անհրաժեշտ իրավասությամբ՝ «Եվրասիական տնտեսական միության մասին» 2014 թվականի մայիսի 29-ի պայմանագրին և Միության շրջանակներում միջազգային պայմանագրերին (այսուհետ համապատասխանաբար՝ Պայմանագիր, միջազգային պայմանագրեր) համապատասխան։

Բաժին II

Միջազգային պայմանագիր կնքելու վերաբերյալ առաջարկը

Հոդված 2

1. Միջազգային պայմանագիր կնքելու վերաբերյալ առաջարկը կարող է ներկայացվել անդամ պետության, Եվրասիական տնտեսական հանձնաժողովի (այսուհետ՝ Հանձնաժողով) խորհրդի անդամի կամ երրորդ կողմի կողմից։

Միջազգային պայմանագիր կնքելու մասին առաջարկ պարունակող նամակն ուղարկվում է Հանձնաժողով։

2. Հանձնաժողովի կոլեգիայի նախագահը 5 աշխատանքային օրվա ընթացքում տեղեկացնում է անդամ պետությունների կառավարություններին սույն հոդվածի 1-ին կետում նշված առաջարկի մասին։

3. Անդամ պետություններն ուսումնասիրում են միջազգային պայմանագիր կնքելու վերաբերյալ առաջարկը, անհրաժեշտության դեպքում անցկացնում են խորհրդակցություններ և Հանձնաժողովին գրավոր տեղեկացնում են իրենց դիրքորոշումների մասին՝ տեղեկատվությունն ստանալու օրվանից հետո 90 օրացուցային օրը չգերազանցող ժամկետում։

Անդամ պետությունների դիրքորոշումների վերաբերյալ ամփոփ տեղեկատվությունը Հանձնաժողովի կողմից ուղարկվում է անդամ պետություններին՝ անդամ պետության դիրքորոշման մասին տեղեկատվություն պարունակող վերջին նամակի՝ Հանձնաժողովում ստացվելու օրվանից ոչ ուշ, քան 5 աշխատանքային օրվա ընթացքում։

Հոդված 3

1. Միջազգային պայմանագիր կնքելու վերաբերյալ առաջարկը հետագայում ուսումնասիրելու նպատակահարմարության շուրջ անդամ պետությունների համաձայնության դեպքում Հանձնաժողովն ապահովում է նշված հարցի ուսումնասիրումը Հանձնաժողովի կոլեգիային առընթեր համապատասխան խորհրդատվական մարմինների շրջանակներում և անցկացնում է միջազգային պայմանագիր կնքելու տնտեսական նպատակահարմարության նախնական վերլուծություն՝ հաշվի առնելով անդամ պետությունների այն դիրքորոշումները, որոնց վերաբերյալ տեղեկատվությունը ներկայացվել է սույն համաձայնագրի 2-րդ հոդվածի 43-րդ կետին համապատասխան։

2. Երրորդ կողմից ստացված՝ միջազգային պայմանագիր կնքելու վերաբերյալ առաջարկը հետագայում ուսումնասիրելու նպատակահարմարության շուրջ մեկ կամ մի քանի անդամ պետության համաձայնության բացակայության դեպքում Հանձնաժողովը Միության դիրքորոշման վերաբերյալ տեղեկացնում է երրորդ կողմին՝ անդամ պետությունների հետ նախապես համաձայնեցված համապատասխան պատասխան ուղարկելու միջոցով։

3. Սույն հոդվածի 1-ին կետով նախատեսված միջոցառումների անցկացման արդյունքներով Հանձնաժողովի կոլեգիան, Եվրասիական տնտեսական հանձնաժողովի աշխատանքի կանոնակարգին համապատասխան, ապահովում է նաև միջազգային պայմանագիր կնքելու նպատակահարմարության մասին վերլուծական տեղեկանք ներառող նյութերի նախապատրաստումը՝ Հանձնաժողովի խորհրդի կողմից ուսումնասիրման համար։ Նյութերի մեջ ներառվում է նաև (առկայության դեպքում) միջազգային պայմանագրի տեքստը կամ միջազգային պայմանագրի նախագիծը (Միության մարմինների աշխատանքային լեզվով թարգմանությամբ) կամ դրա հայեցակարգային դրույթները՝ բացառությամբ սույն հոդվածի 4-րդ կետի երրորդ պարբերության մեջ նշված դեպքի։

4. Միջազգային պայմանագրի նախագծի հայեցակարգային դրույթները, որպես կանոն, ներառում են միջազգային պայմանագիր կնքելու հիմնական նպատակներին ու խնդիրներին, միջազգային պայմանագրի մեջ կարգավորման ենթակա հիմնական հարցերին առնչվող դրույթներ։

Միջազգային պայմանագրի նախագծի հայեցակարգային դրույթների նախապատրաստումն իրականացվում է Հանձնաժողովի կողմից՝ անդամ պետությունների հետ համատեղ, այդ թվում՝ երրորդ կողմի հետ խորհրդակցությունների (դրանց անցկացման դեպքում) արդյունքների հիման վրա։

Միջազգային պայմանագիր կնքելու հարցը 1994 թվականի «Սակագների և առևտրի գլխավոր համաձայնագրի» XXIV հոդվածի 8-րդ կետի իմաստով քննարկելու դեպքում միջազգային պայմանագրի նախագծի հայեցակարգային դրույթները նախապատրաստվում են համատեղ հետազոտական խմբի շրջանակներում և ներկայացվում են Հանձնաժողովի խորհրդի ուսումնասիրմանը, ինչպես նշված է սույն համաձայնագրի 7-րդ հոդվածի 3-րդ կետում։

5. Սույն հոդվածի 3–րդ կետում նշված վերլուծական տեղեկանքը պետք է ներառի՝

ա) միջազգային պայմանագրի կնքման հնարավոր տնտեսական հետևանքների վերաբերյալ տեղեկությունները, ներառյալ՝ անդամ պետությունների համար այդպիսի պայմանագրի կնքման հետ կապված հնարավոր առավելությունների ու ռիսկերի վերաբերյալ տեղեկությունները.

բ) միջազգային պայմանագրի կնքման հնարավոր ժամկետների վերաբերյալ տեղեկատվությունը.

գ) միջազգային պայմանագրի կնքման վերաբերյալ երրորդ կողմի մտադրության մասին տեղեկությունները:

6. Սույն հոդվածի 5-րդ կետի «գ» ենթակետում նշված տեղեկությունները հստակեցնելու անհրաժեշտության դեպքում Հանձնաժողովի կոլեգիային առընթեր համապատասխան խորհրդատվական մարմնի շրջանակներում նշված հարցը համաձայնեցնելուց հետո Հանձնաժողովի կողմից անցկացվում են խորհրդակցություններ երրորդ կողմի հետ։

Հոդված 4

1. Միջազգային պայմանագրի կնքմանն առնչվող հարցի ուսումնասիրման արդյունքներով Հանձնաժողովի խորհուրդն ընդունում է հետևյալ որոշումներից որևէ մեկը՝

սույն համաձայնագրի III բաժնին համապատասխան միջազգային պայմանագիր կնքելու նպատակահարմարությունն ուսումնասիրելու հարցերով համատեղ հետազոտական խումբ (այսուհետ` համատեղ հետազոտական խումբ) ստեղծելու վերաբերյալ.

բանակցություններ սկսելու հարցը Եվրասիական տնտեսական բարձրագույն խորհրդի (այսուհետ՝ Բարձրագույն խորհուրդ) ուսումնասիրմանը ներկայացնելու և միջազգային պայմանագրի նախագծի հայեցակարգային դրույթները հաստատելու վերաբերյալ։

2. Միջազգային պայմանագրին միանալու հարցի ուսումնասիրման դեպքում Հանձնաժողովի խորհուրդը որոշում է ընդունում անդամ պետությունների կողմից անհրաժեշտ ներպետական ընթացակարգերի անցկացման մասին՝ հետագայում սույն համաձայնագրի 12-րդ հոդվածում նշված որոշումը Բարձրագույն խորհրդի կողմից ընդունվելու նպատակով, եթե այլ բան սահմանված չէ Հանձնաժողովի խորհրդի որոշմամբ:

Միջազգային պայմանագրին միանալուն առնչվող հարցի ուսումնասիրման անհրաժեշտության դեպքում սույն համաձայնագրի III և IV բաժինները համապատասխան հարաբերությունների նկատմամբ կիրառվում են համապատասխան փոփոխություններով [*mutatis mutandis*]:

Բաժին III

Համատեղ հետազոտական խումբը

Հոդված 5

1. Միջազգային պայմանագիր կնքելու վերաբերյալ առաջարկի լրացուցիչ ուսումնասիրման անհրաժեշտության դեպքում Հանձնաժողովի խորհուրդը որոշում է ընդունում անդամ պետությունների և Հանձնաժողովի ներկայացուցիչներից կազմված համատեղ հետազոտական խումբ ձևավորելու մասին:

2. Միջազգային պայմանագիր կնքելու վերաբերյալ առաջարկը 1994 թվականի «Սակագների և առևտրի գլխավոր համաձայնագրի» XXIV հոդվածի 8-րդ կետի իմաստով ուսումնասիրելու դեպքում համատեղ հետազոտական խումբը ձևավորվում է պարտադիր կարգով:

3. Համատեղ հետազոտական խմբի աշխատանքում մասնակցում են երրորդ կողմի ներկայացուցիչները:

4. Համատեղ հետազոտական խմբի նիստերի և փորձագիտական խորհրդակցությունների անցկացման ժամկետներն ու ձևաչափը Հանձնաժողովի կողմից համաձայնեցվում են անդամ պետությունների և երրորդ կողմի հետ:

Հոդված 6

1. Սույն համաձայնագրի 5-րդ հոդվածի 2-րդ կետին համապատասխան ստեղծված համատեղ հետազոտական խումբն իր գործունեության շրջանակներում ուսումնասիրում է հետևյալ հարցերը՝

ա) երրորդ կողմի հետ առևտրի կառուցվածքը.

բ) միջազգային պայմանագրում կարգավորման ենթակա հիմնական հարցերը.

գ) միջազգային պայմանագրի կնքման հնարավոր տնտեսական հետևանքները, ներառյալ՝ յուրաքանչյուր անդամ պետության տնտեսության ճյուղերի համար առավելությունները և ռիսկերը.

դ) միջազգային պայմանագրի կնքման հետևանքների տնտեսամաթեմատիկական մոդելավորման արդյունքները (այդ թվում՝ հաշվի առնելով համապատասխան վերլուծություն անցկացնելու համար համատեղ հետազոտական խմբի մեջ չներառված փորձագետներ ներգրավելու անհրաժեշտությունը).

ե) միջազգային պայմանագրի կնքման նպատակահարմարության մասին որոշումն ընդունելու վրա ազդեցություն ունեցող այլ հարցեր:

2. Անդամ պետությունների և երրորդ կողմի շահագրգռվածության առկայության դեպքում սույն հոդվածի 1-ին կետում նշված հարցերից բացի՝ կարող են ուսումնասիրվել նաև՝

ա) առևտրի շրջանառության կառուցվածքը՝ երրորդ կողմի հետ ծառայությունների առևտրի մասով.

բ) ներդրումային ոլորտում համագործակցության հնարավոր ուղղությունները.

գ) առևտրատնտեսական համագործակցության ոլորտում հնարավոր լրացուցիչ խնդիրները, որոնք կարող են լուծվել առևտրային ռեժիմի ազատականացման պայմաններում:

3. Համատեղ հետազոտական խմբի աշխատանքի շրջանակներում նախապատրաստվում են միջազգային պայմանագրի նախագծի հայեցակարգային դրույթները։

Հոդված 7

1. Նախքան համատեղ հետազոտական խմբի աշխատանքն ավարտելը՝ համատեղ հետազոտական խմբի աշխատանքային լեզվով և Միության մարմինների աշխատանքային լեզվով կազմված ամփոփիչ զեկույցի նախագիծն ուղարկվում է անդամ պետությունների ուսումնասիրմանը։ Անդամ պետությունների կողմից ամփոփիչ զեկույցի նախագծի ուսումնասիրման ժամկետը չի կարող գերազանցել այն ստանալու օրվանից 60 օրացուցային օրը։

2. Համատեղ հետազոտական խմբի աշխատանքի ավարտ է համարվում ամփոփիչ զեկույցի համաձայնեցումն անդամ պետությունների ու երրորդ կողմի հետ։

3. Ամփոփիչ զեկույցը (ի լրումն սույն համաձայնագրի 3-րդ հոդվածի 3-րդ կետում նշված նյութերի) Եվրասիական տնտեսական հանձնաժողովի աշխատանքի կանոնակարգով նախատեսված կարգով ներկայացվում է Հանձնաժողովի խորհրդի ուսումնասիրմանը` միջազգային պայմանագիր կնքելու վերաբերյալ առաջարկը Բարձրագույն խորհրդի ուսումնասիրմանը ներկայացնելու մասին որոշում ընդունելու համար:

Բաժին IV

Բանակցությունները

Հոդված 8

1. Երրորդ կողմի հետ՝ միջազգային պայմանագիր կնքելու վերաբերյալ բանակցությունները (այսուհետ՝ բանակցություններ) անցկացվում են Բարձրագույն խորհրդի որոշման հիման վրա։

2. Բանակցություններն անցկացվում են բանակցային պատվիրակության կողմից, որի կազմի մեջ ներառվում են ներկայացուցիչներ անդամ պետություններից ու Հանձնաժողովից (այսուհետ՝ բանակցային պատվիրակություն)՝ Հանձնաժողովի խորհրդի կողմից հաստատվող հրահանգներին համապատասխան։

3. Բանակցություններ անցկացնելու վերաբերյալ հրահանգների նախագիծը մշակվում է Հանձնաժողովի և անդամ պետությունների կողմից համատեղ՝ հաշվի առնելով միջազգային պայմանագրի նախագծի հայեցակարգային դրույթները բանակցություններ սկսելու վերաբերյալ Բարձրագույն խորհրդի որոշման հիման վրա, և այն ուսումնասիրվում է Հանձնաժողովի կոլեգիային առընթեր համապատասխան խորհրդատվական մարմնի շրջանակներում։

Հոդված 9

1. Հանձնաժողովի խորհուրդը նշանակում է Միության անունից բանակցություններ վարելու համար պատասխանատու՝ բանակցային պատվիրակության ղեկավարին, ինչպես նաև հաստատում է բանակցություններին մասնակցելու համար պատվիրակության կազմը կամ սահմանում է այն ձևավորելու կարգը։

2. Յուրաքանչյուր անդամ պետություն նշանակում է բանակցային պատվիրակության համապատասխան ազգային մասի ղեկավարին։

Հոդված 10

1. Բանակցային պատվիրակության ղեկավարն անդամ պետությունների հետ գրավոր համաձայնեցնում է երրորդ կողմին փոխանցվող՝ բոլոր փաստաթղթերի նախագծերը, այդ թվում՝ երրորդ կողմի առաջարկներին պատասխանները։ Համապատասխան նյութերի համաձայնեցումն իրականացվում է անդամ պետությունների կողմից ՝ դրանց ուղարկման օրվանից սկսած 45 օրացուցային օրը չգերազանցող ժամկետում։

Հանձնաժողովում երրորդ կողմից ստացվող նյութերն ուղարկվում են անդամ պետություններ՝ դրանց ստացման օրվանից սկսած 3 աշխատանքային օրվա ընթացքում։

2. Երրորդ կողմից ստացված նյութերին և առաջարկներին պատասխանների, երրորդ կողմին փոխանցման համար նախատեսված փաստաթղթերի նախագծերի, բանակցությունների առաջիկա փուլում տակտիկայի և ռազմավարության լրացուցիչ համաձայնեցման անհրաժեշտության դեպքում, այդպիսի համաձայնեցումն իրականացվում է անդամ պետությունների միջև՝ Հանձնաժողովի հարթակում կազմակերպվող խորհրդակցությունների շրջանակներում, ինչպես նաև Հանձնաժողովի կոլեգիային առընթեր համապատասխան խորհրդատվական մարմինների նիստերի շրջանակում։

Խորհրդակցությունների ընթացքում անդամ պետությունների կողմից արտահայտված դիրքորոշումները, ինչպես նաև Միության բանակցային դիրքորոշման մասով ձեռք բերված պայմանավորվածություններն ամրագրվում են տվյալ խորհրդակցությունների արդյունքներով Հանձնաժողովի կողմից կազմված արձանագրության մեջ և ուղարկվում են անդամ պետություններ՝ ծանոթանալու և աշխատանքում օգտագործելու նպատակով։

Անդամ պետությունների կողմից սույն կետին համապատասխան՝ Միության բանակցային դիրքորոշումը մշակելիս կրկնակի գրավոր համաձայնեցում չի պահանջվում։։

Հանձնաժողովի հարթակում կամ Հանձնաժողովի կոլեգիային առընթեր համապատասխան խորհրդատվական մարմինների նիստերի շրջանակներում անդամ պետությունների հետ կազմակերպվող խորհրդակցությունների շրջանակներում Միության բանակցային դիրքորոշման համաձայնեցման անհնարինության դեպքում, համապատասխան հարցը ներկայացվում է Հանձնաժողովի խորհրդի քննարկմանը։

Այն հարցերը, որոնց մասով անդամ պետությունների կողմից չի մշակվել Միության համաձայնեցված բանակցային դիրքորոշում, բանակցությունների հերթական փուլի ընթացքում չեն կարող քննարկման առարկա դառնալ։

3. Բանակցությունների ընթացքում բանակցային պատվիրակության ղեկավարը համակարգում է բանակցային խմբերի աշխատանքը համակարգող փորձագետների գործունեությունը, այդ թվում՝ անդամ պետությունների հետ համաձայնեցված՝ Միության բանակցային դիրքորոշումը պահպանելու նպատակով։

Բանակցային պատվիրակության ղեկավարն իրավունք չունի բանակցային պատվիրակության անձի անունից պաշտոնապես ներկայացնելու նախաձեռնություններ և պաշտոնապես ընդունելու երրորդ կողմի առաջարկները կամ անդամ պետությունների հետ նախօրոք չհամաձայնեցված փաստաթղթերը։

Երրորդ կողմի կողմից անմիջապես բանակցությունների փուլերի ընթացքում նոր նյութեր կամ նոր առաջարկներ ներկայացվելու դեպքում, պահանջվում է անդամ պետությունների հետ այդ նյութերի (առաջարկների) պարտադիր գրավոր համաձայնեցումը։

Ընդ որում, բանակցային պատվիրակության ղեկավարը բանակցությունների ընթացքում իրավունք ունի մշակելու նախնական որոշում կամ միջազգային պայմանագրի նախագծի դրույթի տեքստի նախնական տարբերակը անդամ պետությունների հետ պարտադիր հետագա գրավոր համաձայնեցմամբ, որի մասին նա տեղեկացնում է երրորդ կողմի ներկայացուցիչներին։

4. Բանակցային պատվիրակության ղեկավարը բանակցությունների յուրաքանչյուր փուլի ավարտից հետո 5 աշխատանքային օրը չգերազանցող ժամկետում բանակցությունների յուրաքանչյուր փուլի արդյունքներով անդամ պետություններ ու Հանձնաժողով է ուղարկում միջազգային պայմանագրի նախագծի մասով բանակցությունների ընթացքի և աշխատանքների արդյունքների վերաբերյալ հաշվետվությունը, բանակցությունների նախորդ փուլի արդյունքներով նախապատրաստված՝ միջազգային պայմանագրի նախագիծը, ինչպես նաև անհրաժեշտության դեպքում այլ նյութեր՝ անդամ պետությունների պահանջի հիման վրա։

5. Բանակցությունների հերթական փուլի անցկացման օրվանից ոչ ուշ, քան 1 ամիս առաջ անդամ պետությունների լիազորված մարմինները Հանձնաժողով են ուղարկում առաջարկներ՝ սույն հոդվածի 4-րդ կետում նշված նյութերի մշակման արդյունքների հիման վրա։

6. Բանակցությունների արդյունքներով նախապատրաստված՝ երրորդ կողմի հետ համաձայնեցված լեզվով (լեզուներով) միջազգային պայմանագրի նախագիծը՝ Միության մարմինների աշխատանքային լեզվով թարգմանության կցմամբ, Հանձնաժողովի կողմից ուղարկվում է անդամ պետություններ՝ ներպետական համաձայնեցում անցկացնելու համար։

7. Ներպետական համաձայնեցման արդյունքներով՝ միջազգային պայմանագրի նախագիծը լրամշակվում, համաձայնեցվում է երրորդ կողմի հետ և Միության մարմինների աշխատանքային լեզվով և անդամ պետությունների պետական լեզուներով թարգմանության կցմամբ ուղարկվում է անդամ պետություններ՝ դրա ստորագրման համար անհրաժեշտ ներպետական ընթացակարգերն անցկացնելու և Բարձրագույն խորհրդի հետագա ուսումնասիրմանն այն ներկայացնելու համար։

Բաժին V

Միջազգային պայմանագրի ստորագրումը

Հոդված 11

1. Միության անունից միջազգային պայմանագրի ստորագրումն իրականացվում է Բարձրագույն խորհրդի որոշման հիման վրա՝ միջազգային պայմանագրի նախագծի մասով համապատասխան ներպետական ընթացակարգերն անդամ պետությունների կողմից կատարվելուց հետո։

2. Միջազգային պայմանագրի ստորագրումն իրականացվում է անդամ պետությունների և Միության կողմից՝ բացառությամբ այն դեպքի, երբ Բարձրագույն խորհրդի կողմից որոշում է ընդունվում միջազգային պայմանագրի ստորագրման այլ ձևաչափի վերաբերյալ:

3. Միջազգային պայմանագիր ստորագրելու վերաբերյալ որոշում ընդունելիս Բարձրագույն խորհուրդը սահմանում է Միության իրավասությանը վերապահվող մասով Միության անունից միջազգային պայմանագիրն ստորագրելու համար լիազորված՝ Միության մարմնի անձին։

4. Ստորագրման համար Բարձրագույն խորհրդի կողմից հավանության արժանացած՝ միջազգային պայմանագրի նախագծի մեջ Միության անունից միջազգային պայմանագիրն ստորագրելու համար լիազորված՝ Միության մարմնի անձի կողմից չեն կարող կատարվել փոփոխություններ՝ բացառությամբ տեխնիկական բնույթի փոփոխությունների։

Հոդված 12

Միության համար միջազգային պայմանագիրը պարտադիր լինելու վերաբերյալ նրա համաձայնությունն արտահայտելու կամ ստորագրված միջազգային պայմանագրի մասնակից չդառնալու մտադրության մասին որոշումը Բարձրագույն խորհրդի կողմից ընդունվում է բոլոր անդամ պետությունների կողմից անհրաժեշտ ներպետական ընթացակարգերը կատարելուց հետո:

Հոդված 13

1. Եթե միջազգային պայմանագրով այլ բան նախատեսված չէ, ապա Միության համար միջազգային պայմանագրի պարտադիր լինելու վերաբերյալ նրա համաձայնությունն արտահայտելու մասին Հանձնաժողովը երրորդ կողմին տեղեկացնում է Բարձրագույն խորհրդի կողմից սույն համաձայնագրի 12-րդ հոդվածում նշված որոշումն ընդունելու օրվանից 10 օրացուցային օրը չգերազանցող ժամկետում՝ Հանձնաժողովի կոլեգիայի նախագահի կամ նրան փոխարինող անձի կողմից ստորագրված ծանուցումն ուղարկելու կամ համապատասխան փաստաթուղթն ի պահ հանձնելու միջոցով:

2. Միության՝ միջազգային պայմանագրին միանալու դեպքում այդպիսի միջազգային պայմանագրի ավանդապահին ի պահ է հանձնվում Միության համար միջազգային պայմանագրի պարտադիր լինելու վերաբերյալ նրա համաձայնությունն արտահայտելու մասին վկայող փաստաթուղթը։ Միության անունից այդպիսի փաստաթղթի ստորագրումն իրականացվում է Հանձնաժողովի կոլեգիայի նախագահի կողմից։

3. Միջազգային պայմանագիրն ուժի մեջ մտնելու համար անհրաժեշտ ներպետական ընթացակարգերը երրորդ կողմի կողմից կատարվելու մասին ծանուցումը երրորդ կողմից ստանալուց հետո՝ 10 օրացուցային օրվանից ոչ ուշ, Հանձնաժողովն այդ մասին տեղեկացնում է անդամ պետություններին:

Հանձնաժողովն անդամ պետություններին ծանուցում է նաև միջազգային պայմանագիրն ուժի մեջ մտնելու ամսաթվի մասին։

Հոդված 14

1. Միջազգային պայմանագիրն ստորագրելու և միջազգային պայմանագրի պարտադիր լինելու վերաբերյալ իր համաձայնությունն արտահայտելու դեպքում Միությունը կարող է վերապահում կատարել, եթե այլ բան նախատեսված չէ հենց միջազգային պայմանագրի դրույթներով կամ միջազգային իրավունքի այլ կիրառելի նորմերով։

2. Միության անունից վերապահման մասին որոշումը Բարձրագույն խորհրդի կողմից ընդունվում է միջազգային պայմանագիրն ստորագրելու և Միության համար միջազգային պայմանագրի պարտադիր լինելու վերաբերյալ նրա համաձայնության արտահայտման մասին որոշումն ընդունելու հետ միաժամանակ:

3. Եթե միջազգային պայմանագրով այլ բան սահմանված չէ, ապա Միության անունից վերապահումները կարող են հանվել ցանկացած ժամանակ։ Միության անունից վերապահումները հանելն իրականացվում է Բարձրագույն խորհրդի որոշման հիման վրա։

4. Միջազգային պայմանագրի վերաբերյալ երրորդ կողմի կողմից արված վերապահման ընդունումը Միության կողմից կամ դրա դեմ Միության առարկումն իրականացվում է Բարձրագույն խորհրդի որոշման հիման վրա՝ հենց տվյալ միջազգային պայմանագրի դրույթներին և միջազգային իրավունքի այլ կիրառելի նորմերին համապատասխան:

Հոդված 15

1. Այն միջազգային պայմանագրերը, որոնց մասով Միության կողմից համաձայնություն է արտահայտվել դրանց պարտադիր լինելու վերաբերյալ, միջազգային պայմանագիրն ուժի մեջ մտնելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու վերաբերյալ տեղեկատվությունը ենթակա է հրապարակման Միության պաշտոնական կայքում:

2. Անդամ պետություններում միջազգային պայմանագրերի հրապարակումն իրականացվում է անդամ պետությունների օրենսդրությամբ նախատեսված կարգով:

3. Միության պաշտոնական կայքում միջազգային պայմանագրի հրապարակման ամսաթիվ է համարվում Միության շրջանակներում դրա պաշտոնական հրապարակման ամսաթիվը:

Հոդված 16

1. Միջազգային պայմանագրի դրույթների մեկնաբանման մասով Միության դիրքորոշումը ձևավորվում է բոլոր անդամ պետությունների կողմից համատեղ՝ Հանձնաժողովի աջակցությամբ։

2. Միջազգային պայմանագրի դրույթների մեկնաբանման մասով Միության դիրքորոշման շուրջ անդամ պետությունների միջև տարաձայնություններ առաջանալու դեպքում տարաձայնությունների կարգավորումն իրականացվում է խորհրդակցությունների և բանակցությունների միջոցով։

Հոդված 17

1. Միջազգային պայմանագրի գործողությունը դադարեցնելը, միջազգային պայմանագրից Միության դուրս գալը կամ դրա գործողությունը կասեցնելն իրականացվում են հենց միջազգային պայմանագրի դրույթներին և միջազգային իրավունքի այլ կիրառելի նորմերին համապատասխան։

2. Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու վերաբերյալ առաջարկը Հանձնաժողով է ներկայացվում Հանձնաժողովի կոլեգիայի նախագահի անունով՝ անդամ պետության կամ Հանձնաժողովի խորհրդի անդամի կողմից։

3. Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու վերաբերյալ առաջարկ ներկայացվելու մասին տեղեկատվությունը Հանձնաժողովի կողմից ուղարկվում է անդամ պետություններ։

4. Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու վերաբերյալ առաջարկն ուսումնասիրելուց հետո անդամ պետություններն իրենց դիրքորոշումների մասին Հանձնաժողովին տեղեկացնում են անդամ պետության կողմից համապատասխան տեղեկատվության ստացման օրվանից 90 օրացուցային օրը չգերազանցող ժամկետում։

5. Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու վերաբերյալ առաջարկին բոլոր անդամ պետությունների կողմ լինելու դեպքում այդ առաջարկը ներկայացվում է Հանձնաժողովի խորհրդի ուսումնասիրմանը՝ Եվրասիական տնտեսական հանձնաժողովի աշխատանքի կանոնակարգով սահմանված կարգով (Հանձնաժողովի խորհրդի կողմից ուսումնասիրվող նյութերին կցելով Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու հիմքերի, կարգի, հնարավորության և հետևանքների մասին վերլուծական տեղեկանքը, միջազգային պայմանագրի պատճենը և այլ նյութեր):

Նախքան միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու վերաբերյալ առաջարկը Հանձնաժողովի խորհրդի կողմից ուսումնասիրելը՝ Հանձնաժողովի կոլեգիան անդամ պետությունների հետ համատեղ իրավասու է անհրաժեշտության դեպքում երրորդ կողմի հետ քննարկելու միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը դադարեցնելու հետ կապված կարգը, ընթացակարգերը, հետևանքները և այլ հարցեր:

6. Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու հարցի ուսումնասիրումը Բարձրագույն խորհրդի կողմից իրականացվում է անհրաժեշտ ներպետական ընթացակարգերն անդամ պետությունների կողմից կատարվելուց հետո։

7. Միության համար միջազգային պայմանագրի պարտադիր լինելու վերաբերյալ նրա համաձայնությունը չեղարկելու, միջազգային պայմանագրի գործողությունը դադարեցնելու, միջազգային պայմանագրից Միության դուրս գալու կամ դրա գործողությունը կասեցնելու, ինչպես նաև կասեցված միջազգային պայմանագրի գործողությունը վերսկսելու մասին որոշումը Բարձրագույն խորհրդի կողմից ընդունվում է բոլոր անդամ պետությունների կողմից անհրաժեշտ ներպետական ընթացակարգերը կատարելուց հետո:

Բարձրագույն խորհրդի կողմից ընդունված որոշման մասին ծանուցումը երրորդ կողմին է ուղարկվում սույն համաձայնագրի 13-րդ հոդվածով նախատեսված կարգով:

Հոդված 18

Երրորդ կողմի կողմից միջազգային պայմանագրից բխող պարտավորությունների խախտման դեպքում Հանձնաժողովի կոլեգիայի կամ անդամ պետությունների կողմից Հանձնաժողովի խորհրդի ուսումնասիրմանը կարող են ներկայացվել միջոցներ ձեռնարկելու վերաբերյալ առաջարկներ՝ միջազգային պայմանագրի դրույթներին և միջազգային իրավունքին համապատասխան:

Հոդված 19

Միջազգային պայմանագրի բնօրինակը միջազգային պայմանագրի ստորագրման ամսաթվից 10 օրացուցային օրը չգերազանցող ժամկետում ի պահ է հանձնվում Հանձնաժողովին:

Միջազգային պայմանագրի հաստատված պատճենները Հանձնաժողովի կողմից անդամ պետություններ են ուղարկվում միջազգային պայմանագիրն ստորագրելու կամ միջազգային պայմանագրի ավանդապահից հաստատված պատճեններն ստանալու ամսաթվից 10 օրացուցային օրը չգերազանցող ժամկետում (միջազգային պայմանագրին միանալու դեպքում):

Միջազգային պայմանագրի՝ Միության մարմինների աշխատանքային լեզվով (այն դեպքում, երբ այն միջազգային պայմանագրի լեզուն չէ) թարգմանությունն իրականացվում է Հանձնաժողովի կողմից և համաձայնեցվում է անդամ պետությունների հետ:

Միջազգային պայմանագրի նախագծի՝ սույն համաձայնագրի 10-րդ հոդվածի 7-րդ կետով նախատեսված թարգմանությունն անդամ պետությունների պետական լեզուներով իրականացվում է Հանձնաժողովի կողմից՝ Հանձնաժողովի խորհրդի կողմից սահմանված կարգով։

Հոդված 20

Հանձնաժողովն իրականացնում է բազմակողմ միջազգային պայմանագրերի ավանդապահի գործառույթները, եթե այդ միջազգային պայմանագրերին համապատասխան Միությանը վերապահված են այդպիսի գործառույթներ:

Միջազգային պայմանագրի բնօրինակը պահվում է Հանձնաժողովի կողմից։

Բաժին VI

Եզրափակիչ դրույթներ

Հոդված 21

Սույն համաձայնագրի կիրառման հետ կապված վեճերը կարգավորվում են Պայմանագրով սահմանված կարգով:

Հոդված 22

Սույն համաձայնագիրը Միության շրջանակներում կնքված միջազգային պայմանագիր է և Միության իրավունքի մաս է կազմում։

Հոդված 23

Սույն համաձայնագրի մասով վերապահումներ չեն թույլատրվում։

Հոդված 24

Սույն համաձայնագրում կարող են կատարվել փոփոխություններ, որոնք ձևակերպվում են առանձին արձանագրություններով, սույն համաձայնագրի անբաժանելի մասն են կազմում և ուժի մեջ են մտնում սույն համաձայնագրի 25-րդ հոդվածով նախատեսված կարգով։

Հոդված 25

Սույն համաձայնագիրը ենթակա է վավերացման և ուժի մեջ է մտնում անդամ պետությունների կողմից այն վավերացվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից:

Կատարված է \_\_\_\_\_\_\_ «\_\_\_\_\_» \_\_\_\_\_\_\_\_\_\_\_ -ին, մեկ բնօրինակից՝ ռուսերենով։

Սույն համաձայնագրի բնօրինակը պահվում է Եվրասիական տնտեսական հանձնաժողովում, որը՝ որպես սույն համաձայնագրի ավանդապահ, յուրաքանչյուր անդամ պետություն կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |